钦定古今图书集成/明伦汇编/宫闱典/第108卷 > 朱据
## 钦定古今图书集成/明伦汇编/宫闱典/第108卷 > 朱据

按《吴志》本传：“‘据字子范，吴郡吴人也。有姿貌膂力，又
能论难。黄武初，征拜五官郎中，补侍御史。是时选曹
尚书暨艳疾贪污在位，欲沙汰之。据以为天下未定，
宜以功覆过，弃瑕取用，举清厉浊，足以沮劝。若一时
贬黜，惧有后咎’。艳不听，卒败权。咨嗟将率，发愤叹息，
追思吕蒙、张温，以为据才兼文武，可以继之。由是拜”
建义校尉，领兵屯湖熟。黄龙元年，权迁都建业，征据
尚公主，拜左将军，封云阳侯。谦虚接士，轻财好施，禄
赐虽丰，而常不足用。嘉禾中始铸大钱，一当五百，后
据部曲应受三万缗，工王遂诈而受之。典校吕壹疑
据实取考问。主者死于杖下，据哀其无辜，厚棺敛之。
壹又表据吏为据隐故，厚其殡。权数责问据，据无以
自明，藉草待罪。数月，典军吏刘助觉，言王遂所取。权
大感寤，曰：“朱据见枉，况吏民乎！”乃穷治壹罪，赏助百
万。赤乌九年，迁骠骑将军。遭二宫构争，据拥护太子，
言则恳至，义形于色，守之以死，遂左迁新都郡丞。未
到，中书令孙弘谮润，据因权寝疾，弘为诏书追赐死，
时年五十七。孙亮时，二子熊、损各复领兵为全公主
所谮，皆死。永安中，追录前功，以熊子宣袭爵云阳侯，
尚公主。孙皓时，宣至骠骑将军。